Grupul grec PPC, care a achiziţionat operaţiunile Enel din România, a înregistrat un profit net de 86 de milioane de euro, în primul trimestru al anului, în creştere cu 68,6%, de la 51 de milioane de euro în trumestrul 1 din 2023.
”Profitul înainte de impozitare s-a ridicat la 122 milioane de euro, comparativ cu 73 de milioane de euro în T1 2023, în principal ca urmare a îmbunătăţirii profitabilităţii operaţionale şi a contribuţiei operaţiunilor din România. Profitul net s-a situat la 86 de milioane de euro, de la 51 de milioane de euro în T1 2023”, anunţă compania.
Grupul a raportat o creştere semnificativă a profitabilităţii operaţionale în T1 2024, cu un EBITDA recurent de 459 de milioane de euro, în creştere cu 64% faţă de T1 2023, datorită contribuţiei mai mari a activităţii de distribuţie, a îmbunătăţirii profitabilităţii integrate şi a adăugării operaţiunilor din România.
„PPC a început anul cu o performanţă solidă, ceea ce ne oferă încrederea de a ne creşte previziunile pentru 2024. Ne-am accelerat investiţiile în energie regenerabilă şi distribuţie, în conformitate cu obiectivul nostru de a deveni un lider în domeniul energiei curate şi al infrastructurii critice în regiunea Europei de Sud-Est, menţinând în acelaşi timp o poziţie financiară solidă. Rămânem concentraţi pe executarea planului strategic pe care l-am prezentat la Capital Markets Day din ianuarie, mizând pe modelul nostru integrat, care ne oferă rezistenţă în perioade de volatilitate, dar şi oportunităţi de a ne dezvolta în continuare activităţile şi de a crea valoare pentru acţionarii noştri”, spune Georgios Stassis, preşedinte şi director executiv al Public Power Corporation SA.
Pentru 2024, PPC îşi îmbunătăţeşte prognozele, vizând un EBITDA recurent de 1,8 miliarde de euro, pe baza unei performanţe solide în primul trimestru din 2024 şi în ciuda volatilităţii continue de pe pieţele de energie.
Cererea de energie electrică în Grecia a crescut cu 2,2% în T1 2024, comparativ cu T1 2023. În România, cererea de energie electrică a crescut cu 1,9% în T1 2024, comparativ cu perioada respectivă din 2023.
Cota medie de piaţă cu amănuntul a PPC în Grecia a înregistrat o reducere la 51% în T1 2024, de la 61% în T1 2023, în principal din cauza reducerii cotei de piaţă a PPC în rândul clienţilor de înaltă tensiune, ca urmare a rezilierii contractelor fixe vechi. În sistemul interconectat, cota de piaţă respectivă a scăzut la 51% în martie 2024 (de la 61% în martie 2023), în timp ce cota de piaţă medie pe tip de tensiune a fost de 23% (de la 84%) la Înaltă Tensiune, 39% (de la 34%) la Medie Tensiune şi 63% (de la 65%) la Joasă Tensiune. În România, cota medie de piaţă a PPC în vânzările de energie electrică a fost de 16%.
În ceea ce priveşte producţia, cota de piaţă medie a PPC în Grecia a scăzut la 33% în T1 2024, de la 39% în T1 2023. Acest lucru este atribuit în principal producţiei mai scăzute în centrale pe bază de lignit, deoarece PPC avansează cu planul său de a nu mai folosi cărbune până în 2026. În România, cota medie de piaţă a PPC în ceea ce priveşte producţia din surse regenerabile de energie (eoliană/solară) a ajuns la 14%, fără nicio schimbare semnificativă faţă de T1 2023 (14%).
Tranziţia către surse de energie mai puţin poluante a continuat cu reducerea emisiilor de CO2 (Scope 1) cu 18%, ceea ce a dus la îmbunătăţirea intensităţii emisiilor de CO2 la 0,50 tone pe MWh generat, de la 0,65 tone pe MWh generat în T1 2023.
Investiţiile totale au ajuns la 501 milioane de euro, inclusiv în România, cu o creştere semnificativă înregistrată în activităţile de distribuţie şi SRE, în conformitate cu strategia PPC de a creşte ponderea energiei curate în mixul său de producţie de energie electrică şi de a digitaliza reţelele de distribuţie. Investiţiile în activităţile legate de surse regenerabile şi distribuţie au ajuns la 420 de milioane de euro, înregistrând o creştere de 123% faţă de T1 2023, inclusiv contribuţia din România.
Capacitatea instalată a PPC în domeniul SRE a ajuns la 4,7GW la sfârşitul lunii martie 2024, cu proiecte de 2,8GW în stadiul „În construcţie” sau „Gata de construcţie”, ceea ce reprezintă aproximativ 70% din capacitatea reziduală necesară pentru a atinge obiectivul setat pentru 2026.
În plus, intensitatea emisiilor Scope 1 s-a îmbunătăţit cu 24% (0,50 tone CO2/MWh de la 0,65 CO2/MWh), în principal ca urmare a reducerii producţiei de lignit şi a preluării producţiei de energie din surse regenerabile.
Integrarea staţiilor de energie regenerabilă a început să se normalizeze, după o creştere majoră în anii precedenţi, care a fost înregistrată în special în Grecia. În ceea ce priveşte cifrele, în Grecia au fost conectaţi la reţea 185 MW, faţă de 267 MW în T1 2023, în timp ce cifrele respective în România s-au situat la 60 MW şi 70 MW.
În domeniul e-mobilităţii, prin intermediul PPC blue, grupul deţine o cotă de piaţă de 35% în ceea ce priveşte punctele de încărcare publice din Grecia, având 2.090 de astfel de puncte la sfârşitul primului trimestru din 2024, în creştere cu 44% faţă de perioada respectivă din 2023. În România, continuăm extinderea punctelor de încărcare, având 400 faţă de 292 astfel de puncte.
PPC este cea mai mare companie de utilităţi electrice din Europa de Sud-Est, cu activităţi în domeniul producerii, distribuţiei, operării reţelei şi vânzării de produse şi servicii energetice avansate în Grecia, România şi Macedonia de Nord.
PPC are o capacitate totală instalată de 10,8GW, constând din instalaţii termale, hidro şi SRE cu o producţie anuală totală de peste 20TWh, în timp ce în reţele, baza totală de active reglementate se ridică la aproximativ 4,3 miliarde de euro.
Grupul PPC este principalul furnizor de energie electrică din Grecia şi România, deservind 8,8 milioane de clienţi în total, oferindu-le circa 33TWh de energie şi o gamă largă de produse şi servicii energetice.
PPC a fost fondată în 1950 şi este listată la Bursa din Atena din 2001.